**Projektas**

PATVIRTINTA

Lietuvos Respublikos socialinės

apsaugos ir darbo ministro

2018 m. .......................d.

įsakymu Nr.

**SOCIALINIŲ DIRBTUVIŲ ASMENIMS, TURINTIEMS PROTO IR (AR) PSICHIKOS NEGALIĄ, VEIKLOS MODELIO APRAŠAS**

**I. BENDROSIOS NUOSTATOS**

1. Socialinių dirbtuvių (toliau – dirbtuvės) asmenims, turintiems proto ir (ar) psichikos negalią (toliau – asmenys) veiklos modelio aprašas (toliau – Aprašas) nustato dirbtuvių veiklos principus ir funkcijas, veiklos organizavimo ypatumus. Aprašo tikslas – apibrėžti asmenų, dalyvaujančių dirbtuvių veikloje, darbinio užimtumo ir pagalbos integruojantis į darbo rinką organizavimo procesus.

2. Dirbtuvės, rengdamos ir tvirtindamos įstatus (nuostatus), kitus dokumentus, reguliuojančius jų veiklą, vadovaujasi šiuo Aprašu.

3. Dirbtuvių veikla grindžiama šiais principais:

3.1. orientacija į asmenį – orientavimasis į asmenų darbinius, užimtumo poreikius, galias ir gebėjimus;

3.2. aktyvinimo – asmens didžiausio įmanomo savarankiškumo siekimas darbinėje veikloje;

3.3. adekvatumo – darbinės veiklos organizavimas, atsižvelgiant į asmens potencialą ir turimas realias galimybes;

3.4. partnerystės – darbdavių, ekonominių ir socialinių partnerių, nevyriausybinių organizacijų įtraukimas į asmenų darbinio užimtumo organizavimo procesus (rengimą, įgyvendinimą, stebėseną ir vertinimą);

3.5. orientacija į darbo rinką – orientavimasis į darbo rinkos produktų, paslaugų ir darbo jėgos paklausą ir pasiūlą;

3.6. socialinio verslumo – orientavimasis į verslą, darantį teigiamą poveikį visuomenei ar tam tikroms socialinę atskirtį patiriančioms grupėms.

4. Apraše vartojamos sąvokos:

4.1. **socialinės dirbtuvės (dirbtuvės)** – ne pelno siekianti bendruomeninių socialinių paslaugų įstaiga, padalinys, skyrius ar kitas organizacinis vienetas, kuriame vykdoma asmenų darbinio užimtumo veikla, nesusijusi su darbo santykiais, siekiant pagaminti rinkoje paklausius produktus ir (ar) teikti paslaugas;

4.2. **darbinis užimtumas** – neatlygintina prasminga prekių (produktų) gaminimo ir (ar) paslaugų teikimo veikla, kuria siekiama lavinti, ugdyti ir palaikyti asmens darbinius įgūdžius;

4.3. **bendrieji darbiniai gebėjimai** – asmenų bendrieji psichosocialiniai darbiniai gebėjimai ir savybės (suvokimas, atidumas, reakcija, problemų sprendimas, išmokimas ir pan.), asmens funkcinio pajėgumo gebėjimai ir fizinės savybės (kūno padėtis, kompleksinės fizinės savybės, judamumas ir pan.), reikalingos darbui;

4.4. **specialieji darbiniai gebėjimai** – individualūs asmens darbiniai gebėjimai ir savybės, susiję su konkrečios darbinio užimtumo veiklos pobūdžiu;

4.5. **individualus asistavimas** – pagalba asmeniui įsitvirtinti dirbtuvių darbinio užimtumo vietoje: užduočių išsiaiškinimas darbo vietoje, mokymas atlikti užduotis savarankiškai, darbas kartu su juo, nuolatinė stebėsena darbo vietoje, emocinis palaikymas ir krizių prevencija, bendravimas su šeimos nariais bei kolegomis.

**II. DIRBTUVIŲ VEIKLOS MODELIs iR JO ĮGYVENDINIMAS**

5. Dirbtuvių tikslas – didinti asmenų įsidarbinimo atviroje darbo rinkoje galimybes, ugdyti, lavinti ir palaikyti bendruosius ir specialiuosius darbinius įgūdžius, atliekant prasmingas darbinio užimtumo veiklas, nukreiptas į konkrečios prekės (produkto) gamybą ir (ar) paslaugos atlikimą.

6. Dirbtuvių paslaugų tikslinė grupė:

6.1. iš dalies savarankiški asmenys asmenys nuo 18 metų;

6.2. asmenys, kuriems nustatytas nuo 20 iki 55 proc. darbingumo lygis;

6.3. asmenys, kuriems nustatyti labai riboti, riboti ir vidutiniai bendrieji darbiniai gebėjimai (1 ir 2 priedai).

7. Bendrieji darbiniai gebėjimai nustatomi šiose srityse:

7.1. pažintinių gebėjimų;

7.2. socialinių savybių ir gebėjimų;

7.3. specialiųjų (su darbo pobūdžiu susijusių) darbinių gebėjimų;

7.4. psichomotorinių gebėjimų;

7.5. pagrindinių akademinių gebėjimų;

7.6. darbinės veiklos trukdžių.

8. Dirbtuvių paslaugų poreikį asmeniui, užpildant Bendrųjų asmens darbinių gebėjimų ir savybių vertinimo formą (1 priedas), gali nustatyti:

8.1. asmens (šeimos) gyvenamosios vietos savivaldybė;

8.2. dienos socialinės globos centras;

8.3. socialinės reabilitacijos centras;

8.4. savarankiško gyvenimo namai;

8.5. grupinio gyvenimo namai;

8.6. dienos užimtumo centras;

8.7. kiti subjektai teisės aktų nustatyta tvarka.

9. Per 1 mėnesį nuo dirbtuvių paslaugų teikimo pradžios profesinės srities gamybos ir (ar) paslaugų specialistas (meistras) ir socialinis darbuotojas išanalizuoja asmens bendrųjų darbinių gebėjimų įvertinimą ir praktiškai juos patikrina konkrečioje darbinio užimtumo vietoje.

10. Atlikę įvertinimą, socialinis darbuotojas kartu su profesinės srities gamybos ir (ar) paslaugų specialistu (meistru) sudaro Individualų asmens darbinio užimtumo planą (toliau – Individualus planas) ir siunčia asmenį atlikti konkrečią darbinio užimtumo veiklą.

11. Pirmaisiais dirbtuvių paslaugų teikimo metais Individualus planas peržiūrimas, tikslinamas, papildomas ne rečiau nei vieną kartą per tris mėnesius, vėlesniais metais – ne rečiau nei vieną kartą per metus, periodiškai įvertinant ir pažymint pokyčius ir pasiekimus bei dirbtuvių paslaugų teikimo tikslingumą.

12. Individualiame plane numatoma ir apibrėžiama:

12.1. asmens turimi gebėjimai ir lūkesčiai;

12.2. darbinių įgūdžių ugdymo, lavinimo ir palaikymo srities, kurioje dalyvauja asmuo, tikslas;

12.3. darbinio užimtumo veiklų, kuriose dalyvauja asmuo, tikslas, pagrindiniai ugdomi, lavinami įgūdžiai, veiksmai, priemonės ir rezultatų įvertinimas;

12.4. šeimos narių ir kitų asmens interesams atstovaujančių asmenų pastebėjimai ir (ar) pasiūlymai.

13. Dirbtuvės atlieka šias funkcijas:

13.1. nuolat vertina ir formuoja asmenų darbinius įgūdžius (1 priedas „Bendrųjų asmens darbinių gebėjimų ir savybių vertinimas“);

13.2. formuoja asmenų darbinius gebėjimus, moko ir organizuoja pasirengimą bei motyvuoja darbui atviroje darbo rinkoje;

13.3. gamina rinkoje paklausias prekes (produktus) ir (ar) teikia paslaugas;

13.4. realizuoja prekes (produktus) ir (ar) paslaugas;

13.5. šviečia ir informuoja darbdavius.

14. Asmenų darbinių gebėjimų formavimas, mokymas ir pasirengimo organizavimas bei motyvavimas darbui atviroje darbo rinkoje turi būti nukreiptas į:

14.1. prarastų bendrųjų ir specialiųjų darbinių gebėjimų atkūrimą ir (ar) naujų įgijimą ir lavinimą;

14.2. prekės (produkto) gamybos ir (ar) paslaugos proceso pritaikymą asmenų gebėjimams ir specialiesiems poreikiams;

14.3. įsidarbinimo įgūdžių formavimą (gyvenimo aprašymo, motyvacinio laiško parengimą, pasiruošimą pokalbiui su darbdaviu);

14.4. laiku ir kokybiškai pagaminamą produkciją ir (ar) atliekamas paslaugas;

14.5. kitų gebėjimų (socialinių, bendravimo ir kitų), susijusių su darbinių gebėjimų formavimu, atkūrimą ir (ar) naujų įgijimą ir lavinimą.

15. Rinkoje paklausių produktų gamyba ir (ar) paslaugų teikimas turi būti nukreiptas į:

15.1. sukurtų gaminių ir (ar) paslaugų kokybę, funkcionalumą, paklausą;

15.2. teigiamo asmenų, pagaminusių gaminį ir (ar) suteikusių paslaugas, įvaizdžio visuomenėje ir darbo rinkoje kūrimą;

15.3. gamybos ir (ar) paslaugų teikimo proceso pritaikymą prie asmens lūkesčių, specialiųjų poreikių.

16. Produktų ir (ar) paslaugų realizavimas turi būti nukreiptas į:

16.1. prekių (produktų) gamybos ir (ar) paslaugų užsakymų laisvojoje rinkoje galimybių paiešką;

16.2. pajamų gavimą ir (arba) pelno siekimą;

16.3. lygiavertį konkuravimą atviroje prekių (produktų) ir (ar) paslaugų rinkoje;

16.4. pagamintų prekių (produktų) pristatymą visuomenei mugėse, parodose ir kituose viešuose renginiuose;

16.5. prekių (produktų) gamybos ir (ar) paslaugų ir darbo rinkos poreikių analizę;

16.6. dalyvavimą viešuosiuose pirkimuose lengvatinėmis sąlygomis.

17. Darbdavių ir socialinių partnerių švietimas ir informavimas turi būti nukreiptas į:

17.1. darbdavių ir socialinių partnerių paiešką;

17.2. darbdavių ir socialinių partnerių švietimą apie asmenų gebėjimus ir ypatumus.

18. Dirbtuvių paslaugų teikėjas turi periodiškai, įtraukdamas asmenis, jų šeimos narius / globėjus ir kitas suinteresuotas šalis, bet ne rečiau nei kartą per metus, vertinti dirbtuvių paslaugų teikimo rezultatus:

18.1. individualius asmenų pasiekimus ir gebėjimus – jų įvertinimas turi būti užfiksuotas Individualaus plano ataskaitoje;

18.2. asmenų, jų šeimos narių / globėjų ir kitų suinteresuotų šalių pasitenkinimo gaunamomis paslaugomis rezultatus;

18.3. vykdomų veiklų, nurodytų šio Aprašo punktuose 13 punkte, pasiekimus;

18.4. dirbtuvių pelningumo rezultatus.

19. Dirbtuvių paslaugų teikėjas, bendradarbiaudamas su savivaldybe, remdamasis asmens pasiektų rezultatų vertinimu, nustato dirbtuvių paslaugų teikimo tikslingumą asmeniui ir atsižvelgdamas į tikslingumo vertinimo išvadas parengia rekomendacijas dėl:

19.1. siuntimo pasinaudoti įdarbinimu su pagalba arba kitomis bendruomeninėmis paslaugomis;

19.2. dirbtuvių paslaugos teikimo nutraukimo;

19.3. dirbtuvių paslaugos tolesnio teikimo.

20. Dirbtuvių paslaugų teikėjas, bendradarbiaudamas su savivaldybe, priėmusia sprendimą dėl dirbtuvių paslaugų skyrimo asmeniui, periodiškai, bet ne rečiau nei kartą per metus, atsižvelgęs į dirbtuvių paslaugų tikslingumo asmeniui vertinimo išvadas, peržiūri asmeniui nustatytą dirbtuvių paslaugos poreikį ir prireikus teikia atitinkamą siūlymą savivaldybei dėl paslaugos tęsimo, nutraukimo ar siuntimo pasinaudoti kitomis bendruomeninėmis paslaugomis.

**iii. DARBINIO UŽIMTUMO DIRBTUVĖSE ORGANIZAVIMAS**

21. Dirbtuvių paslaugų poreikį nustato asmens (šeimos) gyvenamosios vietos savivaldybės administracijos paskirtas socialinis darbuotojas, vadovaudamasis šio Aprašo 6 punkte nurodytais kriterijais ir kitų teisės aktų nustatyta tvarka.

22. Asmenims dirbtuvių paslaugos, kurias organizuoja ir finansuoja savivaldybė, skiriamos savivaldybės institucijos nustatyta tvarka. Duomenys apie dirbtuvių paslaugų skyrimą, teikimą ir jo nutraukimą registruojami ir periodiškai tikslinami Socialinės paramos informacinėje sistemoje (SPIS).

23. Su asmeniu sudaroma dirbtuvių paslaugų teikimo sutartis. Ją pasirašo asmuo ir dirbtuvių paslaugų teikėjo vadovas arba jo įgaliotas asmuo. Dirbtuvių paslaugų teikėjas užtikrina, kad asmeniui būtų išaiškinta sutartyje pateikta informacija. Prireikus ir (ar) asmeniui pageidaujant, sudaromos sąlygos jo tėvams (globėjams, rūpintojams) ar kitiems asmens interesus atstovaujantiems asmenims dalyvauti sudarant ir pasirašant sutartį. Sutarties pasirašymo su nepilnamečiais ir tam tikrose srityse neveiksniais asmenimis atvejais sutartį pasirašo vienas iš tėvų, globėjų, rūpintojų.

24. Asmuo, kuriam paskirtos dirbtuvių paslaugos, per 15 dienų nuo sutarties pasirašymo supažindinamas su dirbtuvių paslaugų teikėjo paslaugų teikimo tvarka, vidaus tvarkos ir kitomis taisyklėmis.

25. Dirbtuvės suteikia asmenims galimybę atlikti darbines užduotis, pritaikytas prie jų poreikių. Darbinę veiklą gali apimti darbinės operacijos nuo paprastų rankinių iki pramoniniu būdu atliekamų darbų.

26. Dirbtuvių veiklą sudaro:

26.1. konkrečių darbinių įgūdžių (operacijų) mokymas;

26.2. prasmingas darbinis užimtumas, atliekant konkrečias veiklas ir siekiant pajamų;

26.3. pasirengimas dirbti darbo rinkoje.

27. Asmens dalyvavimo dirbtuvių veiklose laikas turi būti pritaikomas (suteikiamos papildomos pertraukos) asmens poreikiams. Asmens dalyvavimo dirbtuvių veiklose trukmė neturi viršyti 6 valandų per dieną.

28. Dirbtuvių paslaugos gali būti teikiamos derinant su dienos užimtumo ar kitomis socialinėmis paslaugomis.

29. Kai veiklos organizuojamos asmenų grupėms, personalo struktūra ir skaičius formuojami taip, kad grupėje vienu metu dalyvautų ne daugiau nei 12 asmenų ir dirbtų ne mažiau nei du darbuotojai, atsakingi už grupės veiklos organizavimą ir asmenų saugumą. 6 asmenims numatomas ne mažiau kaip 1 darbuotojas.

30. Dirbtuvėse sudaromos sąlygos Dirbtuvių tarybos veiklai, kurioje dalyvauja asmenys, jų globėjų, rūpintojų, personalo atstovai, socialiniai partneriai.

31. Dirbtuvių taryba, vadovaudamasi dirbtuvių administracijos patvirtintu reglamentu, atlieka šias funkcijas:

31.1. teikia pasiūlymus administracijai dėl dirbtuvių veiklų perspektyvų ir pagrindinių krypčių;

31.2. teikia pasiūlymus administracijai dėl dirbtuvių veiklų organizavimo;

31.3. vertina dirbtuvių veiklos rezultatus ir inicijuoja Dirbtuvių tarybos sprendimų įgyvendinimą;

31.4. pritaria ir teikia pasiūlymus dėl dirbtuvių pajamų ir (arba) pelno skirstymo ir investavimo.

32. Dirbtuvėse dirbantį personalą sudaro:

32.1. socialinis darbuotojas;

32.2. profesinės srities gamybos ir (ar) paslaugų specialistas (meistras), turintis atitinkamos profesinės srities išsilavinimą;

32.4. rinkodaros vadybininkas;

32.5. socialinio darbuotojo padėjėjas.

33. Socialinio darbuotojo pagrindinės funkcijos:

33.1. rengia Asmenų, gaunančių dirbtuvių paslaugas, individualius planus ir užtikrina jų įgyvendinimą;

33.2. vertina individualius asmenų pasiekimus ir gebėjimus, dirbtuvių veiklų veiksmingumo rezultatus;

33.3. glaudžiai bendradarbiauja su savivaldybe, darbdaviais ir kitais suinteresuotais asmenimis, organizacijomis;

33.4. padeda asmenims spręsti socialines problemas, įtraukiant pačius asmenis ir jų socialinę aplinką į problemų sprendimo procesą;

33.5. užtikrina asmenų orumą, tarpusavio santykius grįsdamas pagarbos, supratimo ir susitarimo principais;

33.4. bendradarbiauja su kitu dirbtuvių personalu;

33.5. dalyvauja įgyvendinant dirbtuvių funkcijas, nurodytų Aprašo 13 punkte.

34. Profesinės srities gamybos ir (ar) paslaugų specialisto (meistro) pagrindinės funkcijos:

34.1. organizuoja gamybos ir (ar) paslaugų teikimo veiklą;

34.2. numato darbines užduotis ir jas pritaiko pagal asmens turimus gebėjimus;

34.3. gamybos ir (ar) paslaugų teikimo procese atkuria prarastus ir ugdo naujus asmenų bendruosius ir specialiuosius darbinius gebėjimus;

34.4. dalyvauja rengiant Asmenų, gaunančių dirbtuvių paslaugas, individualius planus ir užtikrina jų įgyvendinimą;

34.5. vertina individualius asmenų pasiekimus ir gebėjimus;

34.6. dalyvauja įgyvendinant dirbtuvių funkcijas, nurodytas Aprašo 13 punkte.

35. Rinkodaros vadybininko pagrindinės funkcijos:

35.1. ieško prekių (produktų) gamybos ir (ar) paslaugų užsakymų laisvojoje rinkoje;

35.2. siekia lygiaverčio konkuravimo atviroje produktų ar paslaugų rinkoje;

35.3. pristato dirbtuvėse pagamintas prekes (produktus) ir (ar) paslaugas mugėse, parodose ir kituose viešuose renginiuose, įtraukdamas asmenis;

35.4. atlieka prekių (produktų) gamybos ir (ar) paslaugų, taip pat darbo rinkos poreikių analizę;

35.5. organizuoja dirbtuvėse gaminamų prekių (produktų) ir (ar) paslaugų dalyvavimą viešuosiuose pirkimuose neįgaliųjų socialinės įmonės statusu.

36. Socialinio darbuotojo padėjėjo pagrindinės funkcijos:

36.1. esant poreikiui, palydi asmenis į užsiėmimų vietas;

36.2. esant poreikiui, prižiūri asmenis ir (ar) jiems asistuoja dirbtuvių užsiėmimų metu;

36.3. padeda asmenims orientuotis aplinkoje;

36.4. užtikrina asmenų, gaunančių dirbtuvių paslaugas, orumą, tarpusavio santykius grįsdamas pagarbos, supratimo ir susitarimo principais;

36.5. dalyvauja įgyvendinant dirbtuvių funkcijas, nurodytas Aprašo 13 punkte;

36.6. padeda asmenims apsitarnauti kasdieninėje veikloje;

37.6. vykdo kitus socialinio darbuotojo pavedimus.

38. Asmenims, atsižvelgiant į jų atliekamas užduotis ir pasiekimus, rezultatus bei siekiant motyvuoti juos dalyvauti darbinio užimtumo veikloje, dirbtuvių paslaugų teikėjo nustatyta tvarka, patvirtinta Tarybos mokama dalyvavimo dirbtuvių veikloje piniginė skatinimo priemonė , kuri turi būti proporcinga asmens atliktų užduočių mastui.

39. Dirbtuvių paslaugų teikimas, atsižvelgiant į asmenų pasiekimus ir gebėjimus, poreikius ir lūkesčius, gali būti derinamas su bendruomeninių paslaugų asmenims, turintiems proto ir (ar) psichikos negalią, susijusių su jų socialiniu aktyvinimu ir užimtumu (dienos užimtumas, įdarbinimas su parama, socialinė reabilitacija ir pan.), teikimu.

**IV. APLINKOS PRITAIKYMO REIKALAVIMAI**

40. Patalpos, kuriose teikiama dirbtuvių paslauga, turi atitikti technines, sanitarijos ir higienos, darbų ir gaisrinės saugos, darbuotojų saugos ir sveikatos reikalavimų normas. Projektuojamos patalpos turi atitikti Lietuvos Respublikoje galiojančias statybos projektavimo normas. Asmenims turi būti pritaikyta fizinė ir psichosocialinė darbo aplinka, darbo vieta ir sąlygos, užtikrintos sąlygos saugiai atlikti jam pavestas darbines užduotis.

41. Dirbtuvėse užtikrinama saugi aplinka ir sudarytos sąlygos asmenims savarankiškai dirbti (aiškus darbo grafikas, pertraukų laikas, darbo vieta, užduotys, įrengta poilsio vieta, užtikrintas individualus asistavimas, patalpos ir aplinka yra saugios, įrengtos ir pritaikytos specialiesiems asmenų poreikiams ir vykdomoms veikloms).

42. Dirbtuvėse kiekvienai prekių (produktų) gamybos ir (ar) paslaugų teikimo veiklai turi būti parengtos asmenims suprantamos ir pritaikytos prie asmenų specialiųjų poreikių darbų saugos instrukcijos ir atmintinės. Asmenys su jomis supažindinami pasirašytinai.

43. Šio Aprašo 41 ir 42 punktuose nurodytos sąlygos su asmeniu turi būti aptartos jam suprantamu būdu.

44. Dirbtuvėse turi būti sudarytos galimybės asmenims netrukdomai vartoti jiems paskirtus medikamentus, vykdyti kitus gydytojo nurodymus palaikant asmens sveikatą.

45. Darbo priemonės ir įranga turi būti pritaikytos atsižvelgiant į dėl proto ir (ar) psichikos negalios kylančius poreikius:

45.1. asmenims, turintiems proto negalią:

45.1.1. užtikrintas individualus asistavimas;

45.1.2. darbinės ir saugos instrukcijos pateikiamos parasta kalba, prireikus – alternatyvia komunikacija (paveikslėliai, piktogramos, nuorodos, ir pan.);

45.1.3. instrukcijos individualiai pritaikytos atsižvelgiant į asmens galias, gebėjimus ir suvokimo lygį;

45.1.4. nuodugniai apgalvojama ir su asmeniu aptariama kiekviena operacija.

45.2. Asmenims, turintiems psichikos negalią:

45.2.1. užtikrintas individualus asistavimas;

45.2.2. užtikrinta saugi ir struktūruota aplinka bei sudarytos sąlygos ramiai dirbti ir nepatirti streso;

45.2.3. sudarytos galimybės daryti pertraukas pagal individualius asmens poreikius;

45.2.4. įrengta poilsio ir privatumo patalpa (vieta);

45.2.5. nuodugniai apgalvojamas ir su asmeniu aptariamas kiekvienas užduoties atlikimo etapas.

45.3. Asmenims, turintiems kompleksinę negalią, aplinka pritaikoma kaip asmenims, turintiems judėjimo negalią.

46. Dirbtuvės gali veikti dienos užimtumo paslaugų teikėjo ar kitų socialinių paslaugų teikėjo patalpose.

**V. DIRBTUVIŲ VEIKLOS FINANSAVIMAS**

47. Dirbtuvių paslaugos finansuojamos iš savivaldybių biudžetų ir kitų lėšų.

48. Ne mažiau kaip 5 proc. viso dirbtuvių metinio biudžeto turi sudaryti pajamos, gautos iš parduotos produkcijos ir (ar) teikiamų paslaugų.

49. Rekomenduojama dirbtuvės privalo ne rečiau kaip kartą per metus atlikti vidaus finansinis ir veiklos auditą, kurio metu visapusiškai vertinama jų vidaus kontrolė ir padedama įgyvendinti veiklos tikslus.

50. Dirbtuvių vidaus audito pagrindiniai uždaviniai:

50.1. kontroliuoti ir vertinti asmenų veiklas dirbtuvėse, siekiant apsaugoti juos nuo išnaudojimo;

50.2. kontroliuoti ir vertinti dirbtuvių pajamų valdymą;

50.3. vertinti asmenims mokamų dalyvavimo dirbtuvių veikloje pašalpų skyrimą, siekiant užtikrinti teisingą ir proporcingą asmens atliktoms užduotims dalyvavimo dirbtuvių veikloje pašalpos dydį.

\_\_\_\_\_\_\_\_\_\_\_\_\_\_\_\_\_\_\_\_\_\_\_